送費恭父
作者：釋寶曇
朝代：宋

paragraphs: 擔頭蜀貨無錙銖，兩籠只載先君書。
但知不敗乃翁事，報與不報君何須。
渥洼一日新生駒，黄金羈勒安用渠。
西風千里飽芻秣，養此汗血傾京都。
我營北山瓜芋區，君來飲水同飯蔬。
明朝笑出白雲去，我恐塵土粘君鬚。
就中行李愁僮奴，一束詩稿牛腰粗。
是誠癡絕天下無，此子費子西歸圖。